text: To dramatiske knallert-ulykker - 54-årig dræbt mod vejskilt
  14 juni 2017 kl. 05.20
  En 54-årig mand mistede tirsdag livet, da kørte galt på sin knallert i Genner, mens en 28-årig mand natten til onsdag nærmest mirakuløst  slap fra et styrt på knallert ned ad en dyb skrænt ved Søgaard.
  En 28-årig mand kom ved midnatstide kørende på sin knallert på Flensborg Landevej mellem Sønder Hostrup og Søgård, da han mistede herredømmet over knallerten og tørnede ind i autoværnet og blev kastet af knallerten og ned ad en dyb skrænt. 
  - Han slap yderst heldigt fra den flyvetur uden de store skrammer, selvom det voldte redningsmandskabet noget besvær at få ham bjærget op igen, siger vagtchef Mads Leervad Dammark, Syd- og Sønderjyllands Politi, onsdag morgen til til TV SYD.
  Tirsdag eftermiddag mistede en 54-årig knallertkører livet, da han kørte galt på Sønder Allé i Genner. Ulykken skete, da knallerten først ramte en kantsten og dernæst torpederede et vejskilt. Den 54-årige blev dræbt på stedet, oplyser Syd- og Sønderjyllands Politi.
  